En 30-årig mand er blevet idømt to års fængsel for vold af særlig farlig karakter mod en 31-årig kvinde.

Anklagemyndigheden havde fremsat krav om straf for drabsforsøg, men torsdag frikendte retten den 30-årige frederikshavner for drabsforsøg, men kendte ham skyldig i vold af særlig farlig karakter. Fredag blev straffen udmålt til to års fængsel. Episoden fandt sted i oktober sidste år, hvor den 30-årige mand og en 31-årig kvinde kom op at skændes under et drikkelag. Under skænderiet fik kvinden et ni centimeter langt snitsår i halsen. Den 30-årige mand modtog dommen på de to års fængsel, samt erstatningskrav på 12.252 kroner. Det er endnu uvist, om anklagemyndigheden vil anke.